Ir-Regolament tal-Kummissjoni (KE) Nru 1686/2002
tal-25 ta’ Settembru 2002
li jiffissa l-komponenti agrikoli u dazji addizzjonali applikabli mill-1 ta’ Jannar 2002 għall-importazzjoni fil-Komunità ta’ ċerti prodotti koperti mir-Regolament tal-Kunsill (KE) Nru 3448/93 mill-Iżlanda u n-Norveġja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta’ Diċembru 1993 li jistipula l-arranġamenti kummerċjali applikabli għal ċerti prodotti li jirriżultaw mill-ipproċessar ta’ prodotti agrikoli [1], kif l-aħħar emendat mir-Regolament (KE) Nru 2580/2000 [2], u b’mod partikolari l-Artikolu 7(4) ta’ l-istess,
Billi:
(1) Protokol 3 tal-Ftehim taż-ŻEE, minn hawn ‘il quddiem imsejjaħ Protokol 3, jiddetermina l-arranġamenti kummerċjali għal ċerti kategoriji ta’ prodotti agrikoli proċessati prodotti bejn il-Komunità, minn naħa l’waħda, u l-pajjiżi ta’ l-EFTA fuq in-naħa l-oħra.
(2) Il-Protokol 3 kien emendat b’Deċiżjoni Nru 140/2001 tal-Kumitat Konġunt taż-ŻEE tat-23 ta’ Novembru 2001 li jemenda l-Protokolli 2 u 3 tal-Ftehim taż-ŻEE, li jikkonċernaw prodotti agrikoli proċessati w oħrajn [3] fejn għandhom x’jaqsmu komponenti u dazji addizzjonali. Dawk l-emendi japplikaw mill-1 ta’ Jannar 2002.
(3) Huwa għaldaqstant neċessarju li jkunu ffissati, skond il-Protokol 3, il-komponenti agrikoli u dazji addizzjonali ġodda għall-Iżlanda u n-Norveġja.
(4) Dawn il-komponenti agrikoli u dazji addizzjonali għandhom ikunu kalkulati skond ir-Regolament tal-Kummissjoni (KE) Nru 1460/96 tal-25 ta’ Lulju 1996 li jistpula regoli dettaljati għall-implimentazzjoni t’arranġamenti kummerċjali preferenzjali applikabli għal ċerti prodotti li jirriżultaw mill-ipproċessar ta’ prodotti agrikoli, kif provdut fl-Artikolu 7 tar-Regolament tal-Kunsill (KE) Nru 3448/93 [4], kif emendat mir-Regolament (KE) Nru 2495/97 [5]. Id-dazji li jirriżultaw mill-miżuri provduti f’dan ir-Regolament m’għandhomx ikunu għola minn dawn applikabli taħt it-Tariffi Komuni Doganali.
(5) Ir-regolamenti tal-Kummissjoni (KE) Nru 1475/2000 ta’ l-10 ta’ Lulju 2000 li jiddeterminaw l-ammonti ta’ komponenti agrikoli u dazji addizzjonali applikabli mill-1 ta’ Lulju 2000 fuq l-importazzjoni fil-Komunità ta’ prodotti koperti mir-Regolament tal-Kunsill (KE) Nru 3448/93 mill-Iżlanda [6] u (KE) Nru 1476/2000 ta’ l-10 ta’ Lulju 2000 li jiddeterminaw l-ammonti ta’ komponenti agrikoli u dazji addizzjonali applikabli mill-1 ta’ Lulju 2000 dwar l-importazzjoni fil-Komunità ta’ prodotti koperti minn Regolament tal-Kunsill (KE) Nru 3448/93 minn Norveġja [7] għandhom ikunu għaldaqstant jiġu abrogati.
(6) Il-miżuri stipulati f’dan ir-Regolament jikkonformaw mal-opinjoni tal-Kumitat ta’ Ġestjoni dwar kwistjonijiet orizzontali li jikkonċernaw kummerċ fi prodotti agrikoli mhux elenkati f’L-Anness I,
ADDOTTAT DIN ID-DEĊIŻJONI:
Artikolu 1
Il-komponenti agrikoli u d-dazji addizzjonali applikabli fuq l-importazzjoni mill-Iżlanda u min-Norveġja ta’ prodotti koperti mit-Tabella 1 ta’ l-Anness B tar-Regolament (KE) Nru 3448/93 huma stipulati f’L-Annessi I u II.
Artikolu 2
Ir-regolamenti (KE) Nru 1475/2000 u (KE) Nru 1476/2000 huma abrogati.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta’ Jannar 2002.
Dan ir-Regolament għandu jorbot fl-intier tiegħu u applika direttament fl-Istati Membri kollha.
Magħmul Brussel, 25ta’ Settembru 2002.